句
作者：賀蘭暹
朝代：唐

paragraphs: 玉貌自宜雙黛翠，桃花獨笑一枝春。
秋水未鳴遊女佩，寒雲空滿望夫山。
黃閣暮蟲羅戶牗，紫庭春草遍階墀。
綠耳半蔓湘浦竹，驪文亂點武陵花。
遼陽客路千峰引，薊北鄉心片月知。
山雲渺渺川程遠，木葉蕭蕭鴈過初。
回鴈不傳鄉信去，秋風偏向客衣寒。
千峰黛色因晴出，百谷泉聲欲暮寒。
黛色迥臨滄海上，泉聲遙落白雲中。
喜遇近臣楊得意，慙非詞客馬相如。
秋迎曉月鴻聲早，日暎深山水氣寒。